ВЪПРОСИ И ОТГОВОРИ ПО ПРОЦЕДУРА

BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ”
ОТГОВОРИ НА ВЪПРОСИ № 1 И 2,  
ПОЛУЧЕНИ В ПЕРИОДА 17.11.2011 г. – 21.11.2011 г. 
И ПУБЛИКУВАНИ НА 01.12.2011 г.
ВЪПРОС № 1)

Здравейте, във връзка с възможността за кандидатстване по схема за безвъзмездна финансова помощ “Инвестиции в зелена индустрия”, моля за уточнение при кандидатстване по Компонент 1, буква А, дали резюмето от доклада за обследване за енергийна ефективност на промишлена система е необходимо да бъде за цялото производство на фирмата или е възможно да обхваща само частта, в която желаем да бъдат подменени конкретни машини.
Допустимо ли е доклaдът да бъде направен конкретно за целите на проекта?

Предварително благодаря за отговора!

С уважение,

Ралица Иванова

17.11.2011 г.

ОТГОВОР № 1)

В случай че кандидатстват за финансиране на дейности по буква а) от Компонент 1, кандидатите следва да представят копие от резюме на целия доклад от обследването за енергийна ефективност на промишлена система. От резюмето следва да е видно, че се кандидатства за финансиране на разрешени дейности и че планираните за закупуване дълготрайни материални активи водят до намаляване енергоемкостта на производството на предприятието-кандидат.
Допълнително следва да имате предвид, че обследването за енергийна ефективност на промишлена система на предприятието кандидат може да бъде извършено конкретно за целите на настоящата процедура.

ВЪПРОС № 2)

Уважаеми дами и господа,

Имам следния въпрос относно схема - BG161PO003-2.3.01 „Инвестиции в „зелена индустрия. Допустим разход ли е по Компонент 2, буква б извършването на дейности свързани с газификацията на административната сграда на предприятието ни (преминаване от дизел на газ), като по този начин ще се постигне опазване на околната среда от замърсяване с вредни емисии. Ако тази дейност е допустим разход по горе споменатата схема към коя от следните категории попада:

· Стартиране от съществуващо предприятие на нова дейност в друг отрасъл, допустим по настоящата процедура, в допълнение към досегашната дейност (моля, посочете код на новата дейност по КИД-2008)

· Разширяване на дейността на съществуващо предприятие

· Диверсификация на продукцията на съществуващо предприятие чрез въвеждане на нови продукти/услуги

· Фундаментална промяна на цялостния производствен процес в съществуващо предприятие

Благодаря Ви предварително!

С.Тасева
21.11.2011 г.

ОТГОВОР № 2)

Разходи за оборудване и съоръжения, свързани със смяна на енергоносителя за подобряване на енергийните системи са допустими за финансиране по Компонент 2 от настоящата процедура. 
По отношение на Компонент 2 е приложим режим „de minimis” (минимална помощ) съгласно Регламент на Комисията (ЕО) 1998/2006 от 15 декември 2006г. относно прилагането на чл. 87 и 88 от Договора за създаване на ЕО към помощта de minimis (ОВ L 379/28.12.2006). Общият размер на безвъзмездната финансова помощ, предоставена на всяко едно предприятие във връзка с процедури или индивидуални помощи, обявени в режим „de minimis” (минимална помощ), не може да надхвърля левовата равностойност на 200 000 евро (391 166 лева) за период от 3 последователни финансови години, а когато предприятието осъществява дейност в отрасъл „шосеен транспорт” - не може да надхвърля левовата равностойност на 100 000 евро (195 583 лева) за период от 3 последователни финансови години. 
В случаите когато кандидатстват за финансиране на дейност по Компонент 2, кандидатите не следва да обосновават, че  предвидените по проекта дейности попадат в някоя от следните категории:

· Стартиране от съществуващо предприятие на нова дейност в друг отрасъл, допустим по настоящата процедура, в допълнение към досегашната дейност;
· Разширяване на дейността на съществуващо предприятие;
· Диверсификация на продукцията на съществуващо предприятие чрез въвеждане на нови продукти/услуги;
· Фундаментална промяна на цялостния производствен процес в съществуващо предприятие.
Моля, имайте предвид, че минималният размер на безвъзмездната финансова помощ по настоящата процедура е 1 000 000 (един милион) лева.

Предвид гореизложеното, проектните предложения по настоящата процедура следва задължително да включват разходи/дейности по Компонент 1.
Допустими по Компонент 1 са само проекти/дейности, които имат за свой основен предмет осъществяването на инвестиции, насочени към:  

· Стартиране от съществуващо предприятие на нова дейност в друг отрасъл, допустим по настоящата процедура, в допълнение към досегашната дейност;

· Разширяване на дейността на съществуващо предприятие;

· Диверсификация на продукцията на съществуващо предприятие чрез въвеждане на нови продукти/услуги;

· Фундаментална промяна на цялостния производствен процес в съществуващо предприятие.

В този смисъл, кандидатите следва задължително да обосноват в коя от изброените по-горе категории, попадат предвидените по проекта дейности.
